REPUBLIKA SRBIJA

NARODNA SKUPŠTINA

Odbor za kulturu i informisanje

16 broj: 06-2/465-14

25. decembar 2014. godine

B e o g r a d

Z A P I S N I K

19. SEDNICE ODBORA ZA KULTURU I INFORMISANjE

NARODNE SKUPŠTINE REPUBLIKE SRBIJE,

ODRŽANE 22. DECEMBRA 2014. GODINE

Sednica je počela u 08,10 časova.

Sednicom je predsedavala Vesna Marjanović, predsednica Odbora.

Sednici su prisustvovali: Ljiljana Nestorović, Srđan Dragojević, Aleksandar Jugović, Saša Mirković, Milan Stevanović, Vladimir Đukanović, Nenad Milosavljević, Milorad Cvetanović, Nebojša Tatomir, Sanja Nikolić, Branka Karavidić, članovi Odbora.

Sednici je prisustvovao Milovan Drecun (Milena Turk), zamenik člana Odbora.

Sednici nisu prisustvovali članovi Odbora: Mirjana Andrić, Dušica Stojković, Aleksandra Jerkov i Mira Petrović.

Sednici je prisustvovala Ela Ki Simić, savetnik u Ministarstvu finansija.

Na predlog predsednice Odbora, usvojen je sledeći:

D n e v n i r e d

1. **Razmatranje Predloga zakona o budžetu Republike Srbije za 2015. godinu – razdeo 27;**
2. **Odlučivanje o organizovanju javnog slušanja o Nacrtu zakona o izmenama i dopunama Zakona o kulturi;**
3. **Razno.**

Prilikom usvajanja Dnevnog reda, Saša Mirković je uputio primedbu da sednici Odbora za kulturu i informisanje ne prisustvuje ni jedan predstavnik Ministarstva kulture i informisanja.

Predlog Saše Mirkovića bio je da se sednica odloži, kako bi se u međuvremenu obezbedilo prisustvo predstavnika Ministarstva kulture i informisanja na sednici Odbora.

Vladimir Đukanović se složio sa predlogom Saše Mirkovića i istakao da je neophodno obezbediti prisustvo nekog od predstavnika Ministarstva kulture i informisanja.

O ovom predlogu se nije glasalo jer je ustanovljeno da nije moguće u potrebnom vremenskom roku obezbediti dolazak predstavnika Ministarstva kulture i informisanja (sednica Odbora za finansije, republički budžet i kontrolu trošenja javnih sredstava je sazvana za 8,30 časova, gde treba da se razmatraju Izveštaji nadležnih odbora), kako bi nakon eventualne pauze učestvovao u radu.

Prva tačka dnevnog reda: **1. Razmatranje Predloga zakona o budžetu Republike Srbije za 2015. godinu – razdeo 27.**

 Uvodne napomene povodom ove tačke dnevnog rada iznela je Ela Ki Simić, predstavnik Ministarstva finansija. Na samom početku svog izlaganja, istakla je činjenicu da je unapređena programska struktura Predloga zakona o budžetu Republike Srbije za 2015. godinu – razdeo 27 u odnosu na 2014. godinu. Po prvi put je Ministarstvo kulture i informisanja svoj Predlog budžeta iskazalo na programski način. Jasno su definisani ciljevi Ministarstva kulture i informisanja i indikatori, u cilju što boljeg praćenja ostvarenih rezultata. Prilikom izrade Predloga zakona o budžetu Republike Srbije za 2015. godinu – razdeo 27, kao okvir su poslužile smernice i upustva Ministarstva finansija.

Vesna Marjanovićje postavila pitanje koliko je učešće Ministarstva kulture i informisanja u odnosu na ukupni budžet i koji je pojedinačni odnos sredstava opredeljenih za kulturu i sredstava opredeljenih za informisanje. Postavila je i pitanje predstavniku Ministarstva finansija, da li zna zašto su u Predlogu zakona o budžetu Republike Srbije za 2015. godinu – razdeo 27, a u okviru programa: 1204 - Sistem javnog informisanja za 2015. povećana sredstva u iznosu 210.520.000 dinara, ako se zna da su ove godine iznosila 40.000.000 dinara.

 Srđan Dragojević je upoznao članove Odbora sa situacijom u Filmskom centru Srbije, kao i činjenicom da je Filmski centar raspisao konkurs za film o Velikom ratu. On je istakao da nije dobro što je tek u decembru raspisan konkurs, iako je novac dobijen još u avgustu i da takvi postupci izazivaju sumnju u realizaciju projekta. Izneo je svoje mišljenje da novac dobijen za konkurs treba vratiti u budžet Republike Srbije, kako konkursi u decembru mesecu ne bi izazivali sumnju.

Milovan Drecun je postavio pitanje kolika su sredstva za javne servise u Predlogu zakona o budžetu Republike Srbije za 2015. godinu, u odnosu na 2014. godinu.

Vladimir Đukanović je konstatovao da su ove godine izdvojena veća sredstva za funkcionisanje javnih servisa i upitao u koje konkretno projekte je Ministarstvo kulture i informisanja usmerilo budžetska sredstva za 2015. godinu, kao i koliko će naredne 2015. godine iznositi prihodi od autorskih prava i naplate fonograma.

MilanStevanović je izrazio želju da Odbor konstatuje da na sednici nije bilo predstavnika Ministarstva kulture i informisanja.

Ela Ki Simić, predstavnik Ministarstva finansija, odgovarajući na postavljena pitanja, rekla je, da učešće Ministarsta kulture i informisanja u ukupnom budžetu Republike Srbije iznosi 2,18%, a da je budžet Ministarstva bez subvencija za javne servise i ostala javna preduzeća 1.04%. Planirana sredstva u Predlogu budžeta za 2015. godinu iznose 8.700.000.000 dinara u odnosu na planirani iznos od 8.400.000.000 dinara u Rebalansu budžeta za 2014. godinu. Kada je reč o kapitalnim projektima, najveći deo sredstava Ministarstva kulture i informisanja je usmeren na obnovu i rekonstrukciju Muzeja savremene umetnosti i Narodnog muzeja Srbije. Otvaranje Muzeja savremene umetnosti planirano je za mesec oktobar 2015. godine a Narodnog muzeja Srbije za 2016. godinu.

 Vesna Marjanovićje u nastavku sedniceOdbora predložila da zbog ograničenog vremena, sekretar Odbora ponovo pozove predstavnike Ministarstva kulture i informisanja na novu sednicu, koja bi se održala u narednim danima i na kojoj bi članovi Odbora za kulturu i informisanje razgovarali o Predlogu budžeta za 2015. godinu. Ona je takođe ukazala da Odbor može, ali i ne mora da se izjasni o Predlogu budžeta za 2015. godinu. Kao svoje mišljenje iznela je ideju da se konstatuje da je Odbor za kulturu i informisanje razmatrao Predlog budžeta za 2015. godinu, ali bez usvajanja.

 Milan Stevanović se interesovao koje su konsekvence ukoliko se ne usvoji Predlog zakona o budžetu Republike Srbije za 2015. godinu – razdeo 27 i da li bi nova sednica Odbora za kulturu i informisanje imala pravnog uticaja ili bi ona bila održana u svojstvu dodatnog informisanja i pripreme budućih amandmana.

 Vesna Marjanovićje odgovarajući na pitanje, istakla da bi nova sednica Odbora bila samo formalna i još jednom ponovila činjenicu da ima odbora koji su odlučili da ne razmatraju Predlog zakona o budžetu Republike Srbije za 2015. godinu – razdeo za koji je njihov odbor nadležan. Naglasila je da postoji mogućnost da se Odbor ne izjasni da li podržava ovaj Predlog budžeta. Takođe, podsetila je sve prisutne članove, da je Odbor razmatrao i prihvatio Rebalans budžeta za 2014. godinu, bez prisustva predstavnika Ministarstva kulture i informisanja. Istakla je da i prilikom razmatranja ovog Predloga zakona o budžetu postoji ista mogućnost, ali i da postoji opcija da se samo konstatuje da je Predlog budžeta za 2015. godinu razmatran, bez usvajanja istog. Još jednom je istakla svoje mišljenje, da bez obzira na donetu odluku, treba organizovati novu sednicu Odbora sa identičnom tačkom dnevnog reda, kojoj bi prisustvovali i predstavnici Ministarstva kulture i informisanja.

Ljiljana Nestorović je istakla da nije u redu izjašnjavati se po pitanju Predloga budžeta za 2015.godinu, a da pritom nije prisutan ni jedan predstavnik Ministarstva kulture i informisanja. Ona je naglasila da je nedovoljno izdvajanje od 1.04% budžeta za kulturu i da je tim sredstvima nemoguće sprovesti adekvatnu pozitivnu strategiju usmeravanja omladine i njihove energije. Sa ovako malim budžetskim izdavanjima, istakla je sumnju, da je moguće postići značajnije rezultate i još jednom ponovila da smatra da su budžetska izdavanja za kulturu izuzetno niska. Postavila je pitanje da li se plenarno zasedanje na bilo koji način „koči“ neusvajanjem Predloga budžeta za 2015. godinu na sednici Odbora.

 Vesna Marjanovićje odgovorila da pravno posmatrano, takva jedna odluka ne bi ni na koji način usporila ili onemogućila plenarno zasedanje.

Vladimir Đukanović je istakao svoj stav, da bez obzira što nema predstavnika Ministarstva kulture i informisanja, Odbor treba da razmatra Predlog budžeta za 2015.godinu – razdeo 27 i da o tome Odboru za finansije, republički budžet i kontrolu trošenja javnih sredstava dostavi Iveštaj. Izneo je svoje mišljenje, da Odbor treba da podrži Predlog budžeta za 2015. godinu – razdeo 27.

 Nakon završene diskusije, **Odbor je** većinom glasova (8 za, 4 protiv, 1 uzdržan), **odlučio** da predloži Odboru za finansije, republički budžet i kontrolu trošenja javnih sredstava **da prihvati Predlog zakona o budžetu Republike Srbije za 2015. godinu – razdeo 27 Ministarstvo za kulturu i informisanje**.

 Za izvestioca Odbora na sednici Odbora za finansije, republički budžet i kontrolu trošenja javnih sredstava, određen je Aleksandar Jugović, zamenik predsednika Odbora.

Druga tačka dnevnog reda: **Odlučivanje o organizovanju javnog slušanja o Nacrtu zakona o izmenama i dopunama Zakona o kulturi.**

Povodom ove tačke dnevnog reda, Vesna Marjanović, predsednica Odbora, informisala je prisutne članove o dinamici rada Ministarstva kulture i informisanja na novom Nacrtu zakona o izmenama i dopunama Zakona o kulturi. Navela je i da je na 18. sednici Odbora za kulturu i informisanje bilo više reči o planiranom javnom slušanju. Informisala je članove Odbora da je upoznala predstavnike Ministarstva sa ovom inicijativom i da se konsultovala sa predstavnicima Ministarstva kulture i informisanja u vezi sa realizacijom javnog slušanja. Na osnovu sugestija predstavnika Ministarstva, predložila da se javno slušanje na temu „Nacrt zakona o izmenama i dopunama Zakona o kulturi“ održi 29. decembra 2014. godine. Naglasila je da će u slučaju da se javno slušanje poklopi sa danom za glasanje u plenumu o Predlogu zakona o budžetu Republike Srbije za 2015. godinu, javno slušanje biti odloženo za 1 dan, odnosno za 30.12.2015. godine. Predložila je da pored predstavnika Ministarstva kulture i informisanja, treba na javno slušanje pozvati i predstavnike Nacionalniog saveta za kulturu, predstavnike svih institucija i ustanova kulture, umetničkih udruženja, univerziteta, Zavoda za proučavanje kulturnog razvitka, umetnike i druge kulturne radnike.

Vladimir Đukanović je sugerisao da na planirano javno slušanje budu pozvani svi relevantni predstavnici kulturnih institucija u Srbiji, kao i njihovi direktori. Neophodno je omogućiti svim učesnicima planiranog javnog slušanja da iznesu svoje mišljenje i da upravo oni budu nosioci diskusije.

Vesna Marjanović se složila da je neophodno da budu pozvani direktori kulturnih institucija i potvrdila da će svi oni dobiti poziv da prisustvuju ovom javnom slušanju. Predsednica Odbora je pozvala sve prisutne da svoje predloge učesnika dostave u pisanoj formi Sanji Pecelj, sekretaru Odbora, na „e-mail“ adresu.

Srđan Dragojević je izrazio veliko zadovoljstvo što je predlog za održavanje javnog slušanja na predloženu temu usaglašen sa predstavnicima Ministarstva kulture i informisanja. On je izrazio nadu da će ovo javno slušanje proteći u boljoj atmosferi od prethodne javne rasprave koja je održana u Narodnoj biblioteci Srbije.

Nakon završene diskusije, **Odbor** za kulturu i informisanje Narodne skupštine **je**, u skladu sa članom 83. i 84. Poslovnika Narodne skupštine, jednoglasno odlučio da 29. decembra 2015. godine organizuje javno slušanje na temu: „Nacrt zakona o izmenama i dopunama Zakona o kulturi“. Na javno slušanje će, pored narodnih poslanika, biti pozvani predstavnici Ministarstva kulture i informisanja, Nacionalniog saveta za kulturu, predstavnici institucija i ustanova kulture, umetničkih udruženja, univerziteta, umetnici i drugi kulturni radnici.

Treća tačka dnevnog reda: **Razno.**

Milorad Cvetanović je obavestio sve prisutne o informaciji koja se pojavila u medijima o nepostojanju cenzure u medijima i podsetio članove Odbora o izjavi Sebastijana Kurca, ministra spoljnih poslova Republike Austrije, da 2015. godina treba da bude godina zbližavanja kulture Republike Austrije i Republike Srbije i da je neophodno da treba učiniti sve da se ta izjava i realizuje i ostvari u praksi. Milorad Cvetanović je istakao, da je potrebno da Odbor za kulturu i informisanje diskutuje na ovu temu i inicira zbližavanje kultura ove dve zemlje. Izrazio je želju da se na nekoj od narednih sednica Odbora, članovi pozabave ovom temom i da podrže predlog Sebastijana Kurca, a da sam Odbor za kulturu i informisanje Narodne skupštine Republike Srbije uputi inicijativu austrijskom odboru koji se bavi kulturom i informisanjem, kako bi se ova ideja realizovala i zaživela. Naglasio je da Republika Srbija ne sme da zanemari jednu ovakvu inicijativu zvaničnika Republike Austrije, posebno što se radi o prijateljskoj zemlji, sa mnogobrojnom srpskom dijasporom. On je napomenuo da bez obzira na sve finansijske probleme, Odbor treba inicira ovu saradnju a način realizacije ove saradnje treba naknadno odrediti.

Vesna Marjanovićje podržala ovaj predlog i istakla da je razgovarala sa ambasadorima Republike Austrije i Savezne Republike Nemačke u Srbiji, na temu kulturne saradnje ovih država. Podsetila je sve prisutne da je i ranije bilo sličnih inicijativa koje se nisu realizovale zbog nedostatka materijalnih sredstava.

Milovan Drecun je istakao da je potrebno uputiti ovu inicijativu Republici Austriji a u kasnijim razgovorima naći finansijska rešenja za realizaciju ove značajne inicijative.

Nakon završene diskusije, na predlog Milorada Cvetanovića, Odbor za kulturu i informisanje Narodne skupštine Republike Srbije jednoglasno je usvojio predlog o iniciranju susreta Odbora za kulturu i informisanje Narodne skupštine Republike Srbije i Odbora za kulturu i informisanje Republike Austrije u austrijskom parlamentu i inteziviranju kulturne saradnje dve države.

Sednica je završena u 08.55 časova.

 **SEKRETAR ODBORA PREDSEDNICA ODBORA**

 **Sanja Pecelj Vesna Marjanović**